# Stakera ke bilkaxo ke Ciénaga
| Stakera ke bilkaxo ke Ciénaga                                                                                                                          |                          |
|                                                                                                                                                        |                          |
| Andik ke yastera ke kobasikeem ke bilkaxo. Talturonon : Pedro M- del Río, Bernardino Guerrero, Raúl Eduardo Mahecha, Nicanor Serrano, Erasmo Coronell. |                          |
| Ugal is xo                                                                                                                                             |                          |
| Evla                                                                                                                                                   | 06/12/1928               |
| Patecta                                                                                                                                                | Kolombia                 |
|                                                                                                                                                        |                          |
| Debala                                                                                                                                                 | Ciénaga, Magdalena winka |
| Ord is jala                                                                                                                                            |                          |
| Ord                                                                                                                                                    | Kevyastafa stakera       |
| Jala                                                                                                                                                   | Midus kobasik yastes     |
| Kosikeem                                                                                                                                               | 47 - 2000                |
| betara                                                                                                                                                 | teza                     |

| Tuveli icde Izvopa |


Stakera ke bilkaxo ke Ciénaga
{{Teliz_toza}}
'''Stakera ke bilkaxo ke Ciénaga''' ( espanavon ''Masacre de las bananeras'' ), okon gu ''Stakera ke Ciénaga'', koe [[Ciénaga (Magdalena)|Ciénaga]] widava valente [[Kolombia]] ba [[1928|06/12/1928]] dilizeyer viele tana vertega ke kolombiafa ervolia va yastes kobasik ke United Fruit Company sistu zeltayar.

== Orka ==
United Fruit Company sistu bak 1925 va mon 25 000 kobasik koe vema ke [[Santa Marta]] uneyer, trabe va 5000 rontion is 20 000 kan konaka levsulesa zolosta. Bat kobasik koe bilkaxo digino gan sistu voxisu kelotxa isu molt zo playeyed. Pakap ke sinaf ziliduks ton lustesi lipi zo dodeyer, i ton lipi anton romalfaveni koe dolexe ke United Fruit sistu. Bate dolexe va warzeks kobureyen kou [[Tanarasokeem]] dere doleyed, i va warzeks artlapis kan mila tota divburetesa va bilka, batkane tukiewatason va savera va toteem ke United Fruit sistu is kawarzeson va mil bolk ke boniarafa savera.<ref name="ref2">(es) ''El día que el ejército disparó contra la multitud: 80 años de la huelga y masacre de la bananera de Ciénaga, Magdalena''. J. V. De la Hoz, 2007, Aguaita, Vol. 17-18, bu 32-40.</ref>

Bak 1920<sup>-e</sup> sanda, kobasik va toloya grosiba don USTM (&nbsp;Grosibafa tanara va kobasikeem ke Magdalena&nbsp;) is dodelikaf dotegis grustaks koe Ciénaga reduyud, i va grustaks dafus va rigotaf warzeks vas dro guntafo loon dam telyon dragen koe dolexe ke United Fruit sistu.<ref name="ref2"/> Sizi 1920<sup>-e</sup> sanda, vanplatinon gan USTM voxis aryon grustaks dum PSR (&nbsp;Artowaso Seltevafo Pako, vanpiyiso Kolombiafo Doevafo Pako bak 1930&nbsp;), gaderopafa tegira dene dodelikeem ke United Fruit sistu tunoaweyer. Pomatason va grustara va kobasikeem, zolonaf korobik ke PSR don erbilokafo María Cano ko gola lapiyid.<ref name="ref3">(en) David Bushnell, ''The Making of Modern Colombia: A Nation in Spite of Itself'', University of California Press, 1993. ISBN 9780520082892, bu 179-180.</ref>

Vanama radimi sopera va konak grosibaf kaatoesik bak balemeksat ke 1928 adre spueyer. Ba 28<sup>-e</sup> ke saneaksat, dodelik va kretura pu gadesikeem atoed&nbsp;: nelkafa kretura tiyid erura va kubafa tugijara is tukiewara va kobas gropeem is tueresklara va grosibaf rokeem is tenura va bolk ke sistufe dolexe is budera va sine. Bana toloya rulda va zobera ke kazasik ke gola tukuvayad, i ke kazasik dere moxan gan tisa antoka ke dolexeeem ke bilkafu sistu.<ref name="ref2"/>

Ba 30<sup>-e</sup> ke saneaksat ke 1928, bowere ke Miguel Abadía Méndez va lana mwa kimasa va grosibafa nuyuca piskoteyer, i va mwa voldum kretura va dodelik ke [[Santa Marta]]. Bata mwa va kota parlera wal grosibeem is gadesikeem ke United Fruit sistu nonuyur kiren ban in torigiyir da grosibaf kretureem tiyir memwaf.<ref>'es) ''La ley heroica de 1928'', Jorge Orlando Melo, 1978, El Espectador.</ref>

=== Yast is rujara ===
Yast ke kobasikeem ke United Fruit sistu ba 12<sup>-e</sup> ke santaneaksat ke 1928 tozuwer, keldaskitinon gu kretura ke 28<sup>-e</sup> ke saneaksat. Gan loon 20&nbsp;000 kobasik zo askiyir, alizison va warzera, zobenon gan lizukaf kazasik tiskas va sinka pu yastesik. Bak bat yast, dolexe ke United Fruit sistu va bliga ten dafuyud numen kazafa gesia ke Ciénaga isu Barranquilla toz pomayad voxaze arti baroya safta is tuolgara va koboda, va pomara va lizor fayluyud.<ref name="ref5">Minski & Stevenson, ''Itinerario histórico de Barranquilla'', 2009, bu 198-202.</ref>

Bat yast arti oxam abica tanda radimi Artowara ke Saneaksat az kizera va [[TSSS|Sovietafo Tanaxo]] sokir, numen bata bifa va gaderopaf is seltaf tamavaf trak ke bane sare gorukon turestad. Kategirevafe bowere is ujaf ardil va «&nbsp;bolcevikafa kumsetura&nbsp;» ve craked.<ref name="ref6">(fr) Hernando Calvo Ospina, ''En 1928, le massacre des bananeraies en Colombie'', Le Monde diplomatique, 16/12/2010.</ref>

Bak 1927 Ignacio Rengifo eldik ta geja dakteyer&nbsp;: «&nbsp;Golde nuyapafa lidawicka kagaelana koe kolombiafo vedeyxo, yon vedeyik isu diveik va doeva kotlize tegison dun galbud, miv ok wetce tegisik levdoden gan sovietafe bowere&nbsp;».<ref name="ref7">Ignacio Rengifo, ''Memorias del Ministerio de Guerra'', Bogotá, 1927.</ref><ref name="ref6" /> 

Ba 13 santaneaksat ke 1928, gire stujeteson va debala, lan sartay dem 1500 sayakik mal Andes gola ke patecta is dirgan gan Carlos Cortés Vargas jadiwik zo stakseyer. Lizor toz tiyir vas vintes kor&nbsp;: bak santaneaksat, yastesik va 26 sayakik kagiyid. Sopura ke ervolia va sin di tunuyayar.<ref name="ref2" /> Ba 05/12, loon 4000 kobasik poke golda ke [[Ciénaga (Magdalena)|Ciénaga]] va sint lospayad . Bowere va kwitasok koe [[Santa Marta]] widava isu Ciénaga etimayar ise va kotrafi roti pu Cortés Vargas jadiwik icde varafa Magdalena winka kserayar. Ban in va bati burkafi roti kali alubeaksat ke 1929 di dadiyir.<ref name="ref2" />

Bak miel ke 5-6<sup>-e</sup> ke santoleaksat ke 1928, Cortés Vargas jadiwik benplekuyur da sayakik va tari lospayani poke golda viltayar.<ref name="ref2" /> Va gorara pebuyur larde va rictula orkon gu vinteckesa debala gonendoyeyer ise, taruteteson va amerikafa maltegira, va rujara gotenukeyer.<ref name="ref8">(es) Mauricio Archila Neira, ''Sangre en la plantación'', Semana,‎ 05/12/2008.</ref> Kosikafa ota zo kevudayar&nbsp;: co tiyir vas lerda sedme Cortés Vargas jadiwik <ref name="ref8" /> vox loon decita sedme munesteks ke permik ke [[Tanarasokeem]] koe Kolombia.<ref>(en) « I have the honor to report that the Bogotá representant of the United Fruit Company told me yesterday that the total number of strikers killed by the Colombian military exceeded one thousand », Munesteks ke 16/01/1929 ke permik ke Tanarasokeem.</ref>

Nisu va impadimak kotraf gu alto mallapiso van bira az vlardon dimlapiso stragayad <ref name="ref8" />: batcoba va [[Gabriel García Márquez]] koswavayar, viele tana zixa ke inaf [[Decemdafa antiuca (suterot)|Decemdafa antiuca]] grot (&nbsp;''Cien años de soledad''&nbsp;) va stakera ke bilkaxo konakilar, pimtason va teixapa dem impadimak.

=== Tena ke yast ===
Bata tizafa rujara va tena ke yast nekir. Moi kaliafa parlera, kobasikeem va zolonafa kastara va kuba govemalnaler. Batdume, belundatason va lokiewafa kobasa is blisa gropa, jontik uneiskaf kobasik ko Barranquilla di gelbed.<ref name="ref5" /> Bifa va kanacafe is gaderopafe taulepe koe Kolombia gruper. Ba 18/07/1929 Jorge Eliécer Gaitán korobik ke Nuyotevafo Pako ko bilkaxofa vema djukulapir enide va dilizeyes bifeem di afiar.<ref name="ref10">(es) Eduardo Posada Carbó, ''El desafío de las ideas : ensayos de historia intelectual y política en Colombia'', Universidad Eafit, 2003, 294 bu, ISBN 978-958-8173-18-4.</ref> Va mon decemoya witara va dodelik is irubasik ke vema askir, va mekotawayana awalkoda is voy raplekuyun koe Ciénaga is rolon yofteyen gu yastesik afigasuter. Wori kowedira ke Gaitán zolter da sin gan milk ke benplekuyus Cortés Vargas zo raplekuyud. Dim Bogotá, wali 3<sup>-e</sup> is 6<sup>-e</sup> ke lerdeaksat ke 1929 va stakera is volmalyaceem askiyin koe Ciénaga gan bowere is vedeyafa ervolia ranker.<ref>(es) ''La masacre de las bananeras'', Revista Credencial Historia, saneaksat ke 2005.</ref>

Bata rankera kadar sanegafa atatcera va tegi viltasi va ervoiskaf yastesik likes va bowere ke Miguel Abadía Méndez is vedeyafa ervolia. Atatcera dene puloda remi toloya safta dilized nume va tunuyara va konak dodelik is kagrupera va nyobrik is nazbeik ke adjubeyen kobasik noved. Rankeson va stakera ke bilkaxo, Gaitán va vedeyafa kagrupera lajuseotar, vanpison va sanef gaderopaf motasik kaiktegis va dulap ke kobasikeem.<ref>(es) Iván Marín Taborda, ''Ficha bibliográfica : Jorge Eliécer Gaitán'', Biblioteca Luis Ángel Arango.</ref> Va kevus trakuray ke sanelia kev kategirevafo pako laumasir, tentuson va kategirevafe bowere ke bane sare wetce «&nbsp;dotc ke amerikafa diroteva&nbsp;» aytas va kolombiaf wideytik joke divef boasik.<ref>(en) ''Jorge Eliécer Gaitán (1898-1948)'', United fruit historical society, 2001.</ref>

== Vuestexa ==
<div style="height: 200px; overflow:auto; border: 1px solid gray; padding-right: 12px; background-color: #F8F8FF; ">
{{Vuestexeem}}<small>
=== Vuestesa neva ===
* (es) Samuel Minski is Adlai Stevenson, ''Itinerario Histórico de Barranquilla'', La Iguana Ciega, 07/2009, 261 bu, ISBN 978-958-97134-4-0, 958-97134-4-0.
* (es) Carlos Arango, ''Sobrevivientes de las Bananeras'', Editorial Ecoe, Bogotá, 1985, bu 63-87.
* (es) Jorge Eliécer Gaitán Ayala, ''1928 La masacre de las Bananeras'', Editorial Cometa De Papel, Bogotá, 1997, 139 bu.
* (es) ''El día que el ejército disparó contra la multitud: 80 años de la huelga y masacre de la bananera de Ciénaga, Magdalena'', J. V. De la Hoz, 2007, Aguaita, Vol. 17-18.
* (fr) ''Cent ans de solitude à Macondo'', Le Figaro, Pascale Mariani et Roméo Langlois, 15/10/2007.
</small></div>

{{Teliz_toleaf_briz}}
{{Stakeriyelt
|vergumvelt = Stakera ke bilkaxo<br/>ke Ciénaga
|ewava = Huelguistas_de_las_Bananeras.jpg
|pebuda = Andik ke yastera ke kobasikeem ke bilkaxo. Talturonon : Pedro M- del Río, Bernardino Guerrero, Raúl Eduardo Mahecha, Nicanor Serrano, Erasmo Coronell.
|patecta = {{COL nilt|20px}}
|patecta2 = 
|debala = [[Ciénaga (Magdalena)|Ciénaga]], [[KolombiaMagdalenaWinka|Magdalena]] winka
|evla = [[1928|06/12/1928]]
|ord = Kevyastafa stakera
|jala = Midus kobasik yastes
|kosikeem = 47 - 2000
}}
<div align="right"><!--__TOC__</div>-->
{{Teliz_tena}}
[[Loma:Kolombia|Stakera ke bilkaxo ke Ciénaga]]
[[Loma:Stakera|Stakera ke bilkaxo ke Ciénaga]]
{{Interwiki|Q1134821}}
[{"title": "", "data": {"Evla": "06/12/1928", "Patecta": "Kolombia", "Debala": "Ci\u00e9naga, Magdalena winka", "Ord": "Kevyastafa stakera", "Jala": "Midus kobasik yastes", "Kosikeem": "47 - 2000", "betara": "teza"}}]